钦定古今图书集成/明伦汇编/官常典/第095卷 > 金源郡王按荅海
## 钦定古今图书集成/明伦汇编/官常典/第095卷 > 金源郡王按荅海

按《金史》本传：按荅海又名阿鲁绾，宗雄次子也。性端
重，不轻发，有父之风。年十五，太祖赐以一品伞。二十
馀，御球场分朋击球，连胜三算，宗工旧老咸异之，进
呈所胜礼物。按荅海为班首，太宗喜曰：“今日之胜，此
孙之力也。”赏之独厚。天眷二年，袭父猛安，除大宗正
丞，以猛安让兄子唤端，加武定军节度使，奉朝请，改
侍卫亲军都指挥使，封金源郡王，进封谭王。迁同判
大宗正事，别授世袭猛安。海陵将迁中都，按《荅海》谏
曰：“弃祖宗兴王之地而他徙，非义也。”海陵不悦，留之
上京。久之，进封郓王，改封魏王，除济南尹。按荅海不
堪卑湿，多在病告。海陵闻之，改西京留守。正隆例夺
王爵，改广宁尹。世宗即位于东京，赦令至广宁，弟燕
京劝按荅海拒弗受，按荅海受之。会海陵遣使至城
下，按荅海登城告使者曰：“此府迫近辽阳，势不能抗，
聊且从命，非得已也。”燕京亦登谯楼与使者语，指斥
不逊，及诸郡皆诣东京，按荅海兄弟亦上谒。有司议
既拜赦令，复有异言，持两端，请并诛之。上曰：“‘正隆翦
刈宗室，朕不可效尤’。按荅海，为弟所惑耳。”于是释按
荅海，乃诛燕京。不数日，复判大宗正事，再迁太子太
保，封兰陵郡王，改劝农使。海陵时，自上京徙河间，土
瘠，诏按荅海一族二十五家，从便迁居近地，乃徙平
州。诏给平州官田三百顷，屋三百间，宗州官田一百
顷。进金源郡王，致仕。大定八年，召见，上曰：“宗室耆老
如卿者能几人邪！”赐钱万贯、甲第一区。留京师，使预
巡幸球猎宴会。十四年，薨，年六十七。临终，戒诸子曰：
“汝辈勿以生富贵中而为暴戾，宜自谦退。海陵以猜
忌翦灭宗室，我以纯谨得免死耳。汝辈惟日为善，勿
坠吾家。”